b'\n_START_ARTICLE_\nKrituli\xc5\xb3 matavimai\n_START_PARAGRAPH_\nKrituli\xc5\xb3 matavimai\xc2\xa0\xe2\x80\x93 meteorologini\xc5\xb3 matavim\xc5\xb3 sritis, skirta krituli\xc5\xb3 r\xc5\xab\xc5\xa1ies, kiekio ir intensyvumo \xc4\xafvertinimui. Atmosferos krituli\xc5\xb3 matavimui naudojami pliuviografai ir kritulma\xc4\x8diai.\n_START_SECTION_\nKritulmatis\n_START_PARAGRAPH_\nKritulmatis\xc2\xa0\xe2\x80\x93 neautomatinis prietaisas krituliams matuoti. Kritulma\xc4\x8diai skirti bendro krituli\xc5\xb3 kiekio, i\xc5\xa1kritusio per tam tikr\xc4\x85 laikotarp\xc4\xaf, matavimams. Meteorologijos stotyse, vykdan\xc4\x8diose standartin\xc4\x99 matavim\xc5\xb3 program\xc4\x85, krituli\xc5\xb3 kiekis matuojamas kas 6 valandas. Sunkiai pasiekiamuose rajonuose kartais naudojami suminiai kritulma\xc4\x8diai, kurie leid\xc5\xbeia \xc4\xafvertinti krituli\xc5\xb3 kiek\xc4\xaf per \xc5\xbeymiai ilgesn\xc4\xaf laik\xc4\x85 (de\xc5\xa1imtadien\xc4\xaf, m\xc4\x97nes\xc4\xaf, sezon\xc4\x85 ir pan.)._NEWLINE_Standartini\xc5\xb3 kritulma\xc4\x8di\xc5\xb3 konstrukcija paprasta: da\xc5\xbeniausiai tai\xc2\xa0\xe2\x80\x93 cilindro formos metalinis kibiras, kurio skersmuo 25,2\xc2\xa0cm, o kibiro kiaurym\xc4\x97s plotas\xc2\xa0\xe2\x80\x93 500\xc2\xa0cm\xc2\xb2. Prietaisas tvirtinamas atviroje vietoje ant specialaus stovo taip, kad Indo vir\xc5\xa1us b\xc5\xabt\xc5\xb3 1,5\xe2\x80\x932\xc2\xa0m auk\xc5\xa1tyje. Aplink ind\xc4\x85 prie stovo pritvirtinama apsauga nuo v\xc4\x97jo, sudaryta i\xc5\xa1 16 skardini\xc5\xb3 i\xc5\xa1pjov\xc5\xb3 i\xc5\xa1lenktais \xc4\xaf i\xc5\xa1or\xc4\x99 kra\xc5\xa1tais. Atliekant matavim\xc4\x85, skysti krituliai i\xc5\xa1pilami \xc4\xaf graduot\xc4\x85 matavimo stiklin\xc4\x99, kurios 1 padalos vert\xc4\x97 atitinka 0,1\xc2\xa0mm inde buvusio vandens sluoksnio storio.\n_START_SECTION_\nPliuviografas\n_START_PARAGRAPH_\nSiekiant gauti duomenis apie lietaus trukm\xc4\x99, jo kiek\xc4\xaf ir intensyvum\xc4\x85, naudojami prietaisai, skirti nenutr\xc5\xabkstamam skyst\xc5\xb3 krituli\xc5\xb3 (lietaus, dulksnos ir pan.) matavimui. Labiausiai paplit\xc4\x99s automatinis pl\xc5\xabdinio tipo pliuviografas ir pliuviografas su s\xc5\xabpuokliniu mechanizmu.\n_START_SECTION_\nPliuviografas su pl\xc5\xabdiniu mechanizmu\n_START_PARAGRAPH_\nI\xc5\xa1kritusi\xc5\xb3 krituli\xc5\xb3 surinkimui naudojamas surinkimo indas, i\xc5\xa1 kurio vamzdeliu krituliai patenka \xc4\xaf matavimo cilindr\xc4\x85 su pl\xc5\xabde. Pl\xc5\xabd\xc4\x97 sujungta su ra\xc5\xa1ikliu, kuris liesdamas sugraduot\xc4\x85 popierin\xc4\x99 juost\xc4\x85 (pliuviogram\xc4\x85), u\xc5\xbed\xc4\x97t\xc4\x85 ant b\xc5\xabgno, br\xc4\x97\xc5\xbeia linij\xc4\x85._NEWLINE_B\xc5\xabgno viduje \xc4\xaftaisytas laikrodinis mechanizmas, kuris leid\xc5\xbeia jam apsisukti vien\xc4\x85 kart\xc4\x85 per par\xc4\x85. Norint u\xc5\xbetikrinti nenutr\xc5\xabkstam\xc4\x85 mechanizmo veikim\xc4\x85, esant skirtingam krituli\xc5\xb3 kiekiui, \xc4\xaf matavimo cilindr\xc4\x85 \xc4\xaftaisomas sifonas. Sifono i\xc5\xa1linkimas atitinka ra\xc5\xa1iklio pad\xc4\x97t\xc4\xaf vir\xc5\xa1utin\xc4\x97je pliuviogramos dalyje. Pliuviograma sugraduota ne tik horizontaliomis (rodan\xc4\x8diomis krituli\xc5\xb3 kiek\xc4\xaf) ir vertikaliomis (rodan\xc4\x8diomis i\xc5\xa1kritimo laik\xc4\x85), bet ir \xc4\xafstri\xc5\xbeomis linijomis. Pastarosios skirtos krituli\xc5\xb3 i\xc5\xa1kritimo intensyvumui \xc4\xafvertinti: jei pliuviogramos kreiv\xc4\x97 palinkusi 45\xc2\xb0 kampu, intensyvumas\xc2\xa0\xe2\x80\x93 0,04 mm/min.\n_START_SECTION_\nPliuviografas su s\xc5\xabpuokliniu mechanizmu\n_START_PARAGRAPH_\nPliuviografas su s\xc5\xabpuokliniu mechanizmu skirtas krituli\xc5\xb3 kiekio matavimui distancin\xc4\x97se ir automatin\xc4\x97se meteorologijos stotyse. Daviklis\xc2\xa0\xe2\x80\x93 \xc4\xaf dvi vienodas dalis padalintas ir ant specialios ties viduriu \xc4\xaftaisytos a\xc5\xa1ies besisupantis elektros impulsus generuojantis lovelis._NEWLINE_Pagal lovelio supimosi da\xc5\xbenum\xc4\x85 galima nustatyti krituli\xc5\xb3 kiek\xc4\xaf ir intensyvum\xc4\x85. Prijungus prie daviklio special\xc5\xb3 pa\xc5\xa1ildym\xc4\x85, jais galima matuoti ir kietus kritulius. Duomenys i\xc5\xa1 daviklio gali b\xc5\xabti perduodami palydoviniu, GSM ry\xc5\xa1iais, taip pat perkeliant juos \xc4\xaf kompiuter\xc4\xaf ar \xc4\xafra\xc5\xa1yti \xc4\xaf atminties kortel\xc4\x99, tod\xc4\x97l apdorojami ir kaupiami centrin\xc4\x97se duomen\xc5\xb3 baz\xc4\x97se.\n_START_SECTION_\nOptiniai ir akustiniai kritulma\xc4\x8diai\n_START_PARAGRAPH_\nVykdant matavimus automatin\xc4\x97se meteorologijos stotyse, da\xc5\xbenai naudojami akustiniai ir optiniai krituli\xc5\xb3 matuokliai (leid\xc5\xbeiantys i\xc5\xa1 karto \xc4\xafvertinti daugum\xc4\x85 kritulius apib\xc5\xabdinan\xc4\x8di\xc5\xb3 charakteristik\xc5\xb3). Optini\xc5\xb3 atmosferos krituli\xc5\xb3 matuokli\xc5\xb3 veikimas pagr\xc4\xafstas lazerio darbu, o akustini\xc5\xb3\xc2\xa0\xe2\x80\x93 auk\xc5\xa1to da\xc5\xbenio akustinio signalo pagalba nustatomo Doplerio poslinkio \xc4\xafvertinimu.'